钦定古今图书集成/明伦汇编/氏族典/第162卷 > 韩锡
## 钦定古今图书集成/明伦汇编/氏族典/第162卷 > 韩锡

按《金史韩锡传》：“锡字难老，其先自析津徙蓟之渔阳。
祖贻愿，辽宣徽北院使。父秉休，归朝，领忠正军节度
使。锡以荫补阁门祗候。天会中南伐，锡从军，掌礼仪。
俄以母老，迺就监差。久之，授神锐军都指挥使，入为
宫苑使。天德元年，擢尚书工部员外郎，领燕都营缮，
特赐胡砺榜进士及第，四迁尚书户部侍郎。以母丧”
解。旋起复旧职，籍水手于山东。时苏保衡为水军都
统制，趋杭州，俾锡部船三百会广陵。适保衡败还，丧
船过半，令锡补足之。时水浅，船不得进，海陵遣使急
责之，众稍亡。锡召诸豪谕之，众悟，亡者稍止。大定改
元于辽东，锡奔赴行在，诏复前职。明年，授同知河间，
迁孟州防御使，累拜绛阳军节度使，改知济南府事。
告老，许之。明昌五年卒，年八十三。